钦定古今图书集成/明伦汇编/官常典/第693卷 > 虎臣
## 钦定古今图书集成/明伦汇编/官常典/第693卷 > 虎臣

按《明外史高瑶传》：有虎臣者，麟游人。成化中，贡入太
学。上言天下士大夫过先圣庙，宜下舆马，从之。省亲
归，会陕西大饥，巡抚郑时将请赈，臣赍奏行陈饥歉，
状词激切，大获赈贷。已，上言：“臣乡比岁灾伤，人相食，
由长吏贪残，赋役失均。请敕有司审民户，编三等，以
定科徭。”从之。孝宗践阼，将建棕棚万岁山备登眺，臣
抗疏切谏。祭酒费訚惧祸及，银铛𦄌臣堂树下。俄官
校宣臣至左顺门，传旨慰谕曰：“若言是，棕棚已毁矣。”
訚大惭，臣名遂闻都下。顷之，命授七品官，乃以为云
南鄂嘉知县，卒官。